Politiet importerte to biler for å brenne dem
Onsdag 27. mars i fjor varslet en turgåer politiet om en utbrent bil på en parkeringsplass på Tranby i Buskerud. I bilen, en BMW kabriolet, fant politiet Frontline-direktøren Per Gunnar Asheim (57) død. BMW-en var registrert på Asheims kone (53). Samme kveld ble hun pågrepet og siktet for drap. Politiet mener 53-åringen dopet ned ektemannen. Det er ikke brakt på det rene om han var i live da bilen begynte å brenne. 53-åringen har hele tiden nektet straffskyld. Hun er tiltalt for overlagt drap. Rettssaken er berammet til å starte i Drammen tingrett 13. januar 2015. De to bilene ble importert fra utlandet og var av samme modell og merke som den BMW kabrioleten som Per Gunnar Asheims kone eide. Det var i denne bilen han ble funnet onsdag 27. mars i 2013. De to bilene ble brent på et forbrenningsanlegg utenfor Drammen i løpet av etterforskningen. Den ene bilen ble dynket med ti liter diesel, mens den andre bilen ble antent uten diesel. Resultatet var det samme. Begge bilene ble totalt utbrent. – Det var ikke en rekonstruksjon, men en test politiet gjennomførte for å svare på en del branntekniske spørsmål, sier statsadvokat Trude Elisabeth Sparre til VG. Hun vil ikke gå inn på hvilke svar politiet fikk gjennom denne testen. Tirsdag morgen starter hun på sitt innledningsforedrag i Drammen tingrett. Hun sier det har vært en lang og omfattende etterforskning, som har munnet ut i en tiltale. Bakgrunn:Hva skjedde med Per Gunnar Asheim? (krever abonnement)Kona til Per Gunnar Asheim, ble i fjor høst tiltalt, etter ordre fra Riksadvokaten for overlagt å ha tatt livet av sin ektemann gjennom 27 år. Det betyr at politiet mener hun har planlagt å ta livet av ham. I tiltalen kommer det frem at hun på en eller annen måte skal ha lurt i ektemannen søvndyssende eller bedøvende midler. Kona har hele tiden nektet straffskyld, og forsvarerne hennes har gjentatte ganger uttalt at Per Gunnars død like godt kan skyldes et selvmord. Levningene etter Per Gunnar Asheim ble funnet i passasjersetet i konas utbrente BMW den 27. mars 2013, på en avsidesliggende parkeringsplass på Tranby utenfor Drammen. Samme kveld ble hun siktet i saken. Her er noen av de viktige bevisene og momentene som kommer til å bli sentrale i den kommende rettssaken:Dagen før bilbrannen har politiet sikret seg overvåkningsbilder som viser kona som kjøper en bensinkanne, to pakker med fyrstikker og engangshansker på et kjøpesenter på Liertoppen. Bare kort tid før bilbrannen kjøpte kona ti liter med diesel. Politiets krimteknikere fant aldri bensinkannen igjen i parets hjem. Den er borte, og politiet mistenker at den gikk med i flammene i bilen. Politiet fant bare den ene fyrstikkesken. Engangshanskene er også borte. Bilen er bensindrevet, men under passasjersetet, der Per Gunnar Asheim satt, har politiet funnet rester av diesel. Dette har vært et meget sentralt bevis for politiet. Dette er det eneste stedet hvor krimteknikerne har funnet diesel. Da politiet brant de to bilene i sin testbrann, ble det også funnet dieselrester i den bilen som politiet på forhånd dynket med diesel. Den tiltalte kvinnen har uttalt i avhør at dieselen skulle brukes til drivstoff på en snøfreser og plenklipper. Disse er ikke dieseldrevet. I en kjennelse fra Borgarting lagmannsrett står det at funnet av dieselrester i bilen må ses i sammenheng med at den nå tiltalte kona kjøpte en bensinkanne og fylte den med diesel den 26. mars 2013, og at denne ikke er gjenfunnet noe sted i parets bolig.I parets hjem har politiet også funnet en kaffekvern med rester etter knuste medisinrester. Noen av de samme virkestoffene som er i denne kaffekvernen er funnet i blodet til Per Gunnar Asheim. Funnmengden kan være tilsvarende med vanlig personlig forbruk, men sammen med alkohol kan virkningen av dem forsterkes. Kaffekvernen ble kjøpt inn fire dager før Per Gunnar Asheim ble funnet død. Politiets krimteknikere har ikke funnet en eneste kaffebønne i parets hjem. I tillegg til kaffekvernen med medisinrestene, har politiet også funnet en flaske med alkohol i et kjøkkenskap med de samme virkestoffene som ble funnet i kaffekvernen og i kroppen til Per Gunnar Asheim.I garasjen har de funnet en sønderrevet skjorte med et biologisk materiale etterforskerne mener kan være spor av oppkast. Kona har overfor politiet forklart at skjorten stammer fra en krangel paret hadde i 2012, da hun rev den i stykker, slik at knappene revnet. Hun har fortalt at hun kjøpte en ny til ham. Politiet har også funnet en blanding av rottegift og ulike virkestoffer i en boks i garasjen, uten at de har klart å påvise rottegift i blodet til den avdøde ektemannen. VG får opplyst at rettsmedisinerne med meget stor sannsynlighet ville funnet spor av rottegift om han hadde fått dette i seg i store nok mengder. Politiet har vært opptatt av å undersøke funnet med rottegift, men har aldri klart å påvise rottegift i blodet til Per Gunnar Asheim. Politiet har også funnet rottegift i vesken til hushjelpen, som var siktet for falsk forklaring i saken. Selv om rottegift-funnet ikke vil bli det mest sentrale i bevisrekken for politiet, vil det være sentralt for forsvarerne Hilde Marie Ims og Anders Westeng. De har flere ganger påpekt overskuddet på beviser i saken, noe de mener er mistenkelig. – Kan det tenkes at vi står overfor et selvdrap, som er regissert for at det skal se ut som et drap? Fra forsvarets side vil det være viktig å komme inn på dette i rettssaken, og da vil det vi mener ser ut som et bevisoverskudd på åstedet være sentralt, sier advokat Hilde Marie Ims til VG.I etterforskningen kommer det også frem at det er sprik mellom forklaringene til den drapstiltalte kona om når hun sist så sin ektemann og hva andre vitner har sagt. Hun har argumentert med at hun så ham siste gang mandag 25. mars klokken 23. 00, men politiet har flere vitner som sier at de har sett ham utenfor boligen hvor paret bodde tirsdag 26. mars. Noen vitner forklarer at de så ham i hagen sammen med barna og at han og kona kjørte fra stedet i hver sin bil dagen før han ble funnet død. Da skal kona ha kjørt BMW-en og Per Gunnar Asheim skal ha kjørt familiens Volkswagen. Kona er også anklaget for å ha forsøkt å påvirke sine egne barns forklaring i saken. To venninner av henne er også dømt for å ha forsøkt å ha få andre til å la være å forklare seg i saken. Dette ble gjort på oppdrag fra den drapstiltalte kona. Hennes ti år yngre kusine, som jobbet som hushjelp i parets hjem, er fortsatt siktet for å ha forsøkt å skjule beviser i saken på ordre fra Per Gunnar Asheims kone.Paret hadde de siste årene et krevende samliv og i uken før Per Gunnar Asheim ble funnet død hadde paret vært i Fylkesnemnda i Statens Hus på Grønland i Drammen. Barnevernet ønsket å overta omsorgen for barna etter barnevernloven. Saken gikk over tre dager. Barnefordelingssaken er et viktig bakteppe for politiet for å forstå et eventuelt motiv hos kona, får VG opplyst. Paret hadde en krevende økonomisk situasjon med gjeld på fem millioner kroner. Deler av gjelden besto også av kredittkortgjeld. Under gjennomgangen av parets skakkjørte økonomi har politiet vist interessen for livsforsikringen som Per Gunnar Asheim hadde med Frontline, hvor han jobbet som direktør. Det er en standard avtale mellom Frontline og Storebrand, og politiet har undersøkt om kunnskapen om denne livsforsikringen kan danne deler av motivgrunnlaget for den drapssiktede kona. Livsforsikringen ville bli utbetalt til henne ved hans død, og ville kunne bidra til å styrke hennes evne til å kunne starte på nytt økonomisk. Dette har hele tiden blitt totalt avvist av forsvaret, som mener det er søkt av politiet å antyde at deres klient skal ha tatt livet av sin mann for det som omtales som en beskjeden forsikringssum. Etter det VG får opplyst dreier summen seg om rundt to millioner kroner. – Hun ville aldri gjort noe slikt. Hvordan kunne hun være ute etter forsikringspengene, når hun bare to dager før mannen ble funnet død, hadde bedt om skilsmisse, sier en nær venn av den drapssiktede polske kvinnen.Politiet og forsvaret har vist stor interesse for konas tekstmeldinger og talebeskjeder i tidsrommet rett før han forsvant. Kona sender ektemannen er sms klokken 0124 natt til tirsdag 26. mars – Per Gunnar! Hvor har du dratt? Ikke finn på noe tull nå. * Klokken 0245: Etter at kona sier hun har vært ute og lett etter ektemannen, satt hun seg ned og skrev i dagboken sin på pc-en: «Per Gunnar stakk av i går» * Klokken 0248 natt til onsdag 27. mars: Mobiltelefonen til Per Gunnar Asheim bytter basestasjon. Etter at den har vært i ro i 28 timer. * Klokken 0935: Kona har lagt igjen melding på mobilen til ektemannen med beskjeden: Per Gunnar! Du har tatt bilen min! * Klokken 0945: Turgåere ved en parkeringsplass i Tranby, ikke langt unna boligen til ekteparet Asheim, finner en ulmende og utbrent BMW. De ryker fortsatt fra bilen. De melder fra til politiet. Operasjonsleder ringer til bilens eier, kona til Per Gunnar Asheim, og forteller at bilen hennes brenner. Politiet vet ennå ikke at det ligger en mann i passasjersetet, og at mannen er Frontline-direktøren Per Gunnar Asheim. Kona kommer etter hvert til parkeringsplassen og leser inn følgende melding på svareren til ektemannen: «Din jævla drittsekk. Du måtte gjøre det»For forsvaret har disse tekstmeldingene vært fremlagt som et bevis for at kona har hatt en reel fortvilet opplevelse av at mannen hadde forsvunnet og til sist ble funnet i hennes utbrente bil. De har fremhevet at det viser at hun har snakket sant om når hun sist så ham. For politiet er disse tekstmeldingene en del av de mener er en regissert drapsplan. I en kjennelse fra Borgarting fra april i år står det at disse tekstmeldingene ikke kan tillegges den vekt som forsvaret antyder. – Lagmannsretten finner at disse meldingene som hun selv har gitt og sendt, ikke kan tillegges en slik vekt. I bevisvurderingen må forklaringene til flere uavhengige vitner veie betydelig mer, står det der. Den drapstiltalte kona har hele tiden nektet straffskyld, og forsvaret har hele tiden hevdet at politiet har ført en for snever etterforskning. – Det er vår oppfatning at regien de siste dagene med det tragiske utfallet har vært avdødes og ikke tiltalte, sier hennes forsvarer Hilde Marie Ims. Rettssaken varer i fem uker fremover. Den drapstiltalte kvinnen vil starte sin forklaring først fra den andre uken. Pressen er utestengt fra den første uken, av hensyn til parets barn. De skal forklare seg i retten da.
Tirsdag starter rettssaken mot den drapstiltalte kona (53) til Frontline-direktør Per Gunnar Asheim (57). Politiet vil knytte henne til en bilbrann og har blant annet importert to BMW-er og testbrent dem.